b'\n_START_ARTICLE_\nIon Pl\xc4\x83cin\xc8\x9beanu\n_START_SECTION_\nBiografie\n_START_PARAGRAPH_\nIon Pl\xc4\x83cin\xc8\x9beanu a urmat cursurile medii la Liceul Codreanu din B\xc3\xa2rlad \xc8\x99i apoi la Liceul Na\xc8\x9bional din Ia\xc8\x99i, absolvind ca \xc8\x99ef de promo\xc8\x9bie. A urmat Facultatea de \xc8\x98tiin\xc8\x9be a Universit\xc4\x83\xc8\x9bii din Ia\xc8\x99i sec\xc8\x9bia matematic\xc4\x83-chimie \xc8\x99i a fost licen\xc8\x9biat \xc3\xaen matematic\xc4\x83 \xc3\xaen 1914. _NEWLINE_\xc3\x8en timpul Primului R\xc4\x83zboi Mondial a fost ofi\xc8\x9ber de front \xc3\xaen Armata Roman\xc4\x83, activ\xc3\xa2nd, din 1917, la Serviciul Geografic al Armatei. _NEWLINE_Dup\xc4\x83 demobilizare devine profesor de matematic\xc4\x83 de liceu \xc3\xaen Ia\xc8\x99i \xc8\x99i asistent universitar de Mecanic\xc4\x83, iar din 1919 \xc8\x99i asistent la Observatorul Astronomic din Ia\xc8\x99i. _NEWLINE_\xc3\x8en 1921 pleac\xc4\x83 \xc3\xaen Germania pentru a face acolo doctoratul, unde \xc3\xaei cunoa\xc8\x99te \xc8\x99i se \xc3\xaemprietene\xc8\x99te cu cei mai de seam\xc4\x83 fizicieni ai vremii. \xc3\x8en 1926 sus\xc8\x9bine doctoratul la G\xc3\xb6ttingen av\xc3\xa2ndu-l conduc\xc4\x83tor pe Werner Heisenberg. _NEWLINE_\xc3\x8entors \xc3\xaen \xc8\x9bar\xc4\x83 a fost numit confere\xc8\x9biar suplinitor la catedra de Optic\xc4\x83 teoretic\xc4\x83 a Universit\xc4\x83\xc8\x9bii din Ia\xc8\x99i iar dup\xc4\x83 ob\xc8\x9binerea docen\xc8\x9bei \xc3\xaen fizic\xc4\x83 matematic\xc4\x83 la 1 decembrie 1930 conferen\xc8\x9biar definitiv._NEWLINE_La 1 iulie 1932 a fost numit profesor agregat la catedra de Fizic\xc4\x83 matematic\xc4\x83 a Facult\xc4\x83\xc8\x9bii de \xc8\x98tiin\xc8\x9be a Universit\xc4\x83\xc8\x9bii Ia\xc8\x99i. Propus profesor titular la 1 iulie 1935, prime\xc8\x99te decretul de numire abia la 1 februarie 1937. Din 1 iulie 1938 ocup\xc4\x83 catedra de Mecanic\xc4\x83 at\xc3\xa2t la Universitatea din Ia\xc8\x99i c\xc3\xa2t \xc8\x99i la Politehnica de acolo. \xc3\x8en acest timp ajunge \xc8\x99i director la Observatorul Astronomic Ia\xc8\x99i. _NEWLINE_A fost membru al Academiei de \xc8\x98tiin\xc8\x9be din Rom\xc3\xa2nia._NEWLINE_Particip\xc4\x83 \xc3\xaen calitate de ofi\xc8\x9ber de Stat Major la cel de-Al Doilea R\xc4\x83zboi Mondial, unde se distinge \xc8\x99i, la fel ca \xc3\xaen Primul R\xc4\x83zboi Mondial, prime\xc8\x99te mai multe decora\xc8\x9bii. _NEWLINE_Dup\xc4\x83 demobilizare se \xc3\xaentoarce la Universitatea Ia\xc8\x99i ca profesor universitar, dar, datorit\xc4\x83 vremurilor tulburi, se mut\xc4\x83 la Bucure\xc8\x99ti ca profesor universitar la Academia Militar\xc4\x83. _NEWLINE_\xc3\x8en 1959 este arestat \xc3\xaempreun\xc4\x83 cu nepotul s\xc4\x83u Gheorghe (Ginel) Pl\xc4\x83cin\xc8\x9beanu \xc8\x99i cu al\xc8\x9bi intelectuali de marc\xc4\x83 (din acela\xc8\x99i lot cu cei doi Pl\xc4\x83cin\xc8\x9beanu au f\xc4\x83cut parte prieteni ai lor: Vasile Voiculescu, Dinu Pillat, Sandu L\xc4\x83z\xc4\x83rescu, Constantin Noica \xc8\x99i P\xc4\x83storel Teodoreanu, acesta din urm\xc4\x83 fiind pus cur\xc3\xa2nd \xc3\xaen libertate pentru a fi folosit \xc3\xaen procesul contra lui Ginel Pl\xc4\x83cin\xc8\x9beanu) \xc8\x99i este condamnat la 10 ani de \xc3\xaenchisoare, din care nu face dec\xc3\xa2t pu\xc8\x9bin mai mult de un an deoarece, \xc3\xaen preajma Cr\xc4\x83ciunului anului 1960, este asasinat la Gherla. C\xc3\xa2t timp a mai tr\xc4\x83it la \xc3\xaenchisoarea din Gherla, so\xc8\x9biei sale Georgeta, fratelui s\xc4\x83u Gheorghe Pl\xc4\x83cin\xc8\x9beanu \xc8\x99i surorii sale Ecaterina nu le-a fost comunicat locul de deten\xc8\x9bie, nu a avut voie s\xc4\x83 primeasc\xc4\x83 vizite \xc8\x99i nici m\xc4\x83car pachete.'